久旱新歲乃雨
作者：洪邁
朝代：宋

paragraphs: 高田土可籭，下田不受犁。
遺蝗憂插啄，况乃麥未齊。
赤子天自憐，溝壑忍見擠。
雨逐新歲來，停雲忽凄凄。
莫辭三日霖，爲作一尺泥。
汪汪既沒膝，灧灧仍拍隄。
漸看蓑笠出，笑語喧畛畦。
我欲與寓目，父老同攀躋。
此身羣萬生，擾擾舞甕雞。
曾亦無幾求，脫粟配羹藜。
永言故隴耕，老眼路凄迷。
好收歛手版，鋤耰歸自携。